Title: ระเบียบคณะกรรมการภาพยนตร์และวีดิทัศน์แห่งชาติ เรื่อง การขอความเห็นและค่าป่วยการในการให้ความเห็นเกี่ยวกับการสร้างภาพยนตร์ พ.ศ. 2552

ระเบียบคณะกรรมการภาพยนตร์และวีดิทัศน์แห่งชาติ

ระเบียบคณะกรรมการภาพยนตร์และวีดิทัศน์แห่งชาติ
เรื่อง
การขอความเห็นและค่าป่วยการในการให้ความเห็นเกี่ยวกับการสร้างภาพยนตร์
พ.ศ. ๒๕๕๒

อาศัยอำนาจตามความในมาตรา
๒๓ วรรคสาม แห่งพระราชบัญญัติภาพยนตร์และวีดิทัศน์ พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการภาพยนตร์และวีดิทัศน์แห่งชาติออกระเบียบไว้ ดังต่อไปนี้

ข้อ ๑ 
ระเบียบนี้เรียกว่า ระเบียบคณะกรรมการภาพยนตร์และวีดิทัศน์แห่งชาติ เรื่อง
การขอความเห็นและค่าป่วยการในการให้ความเห็นเกี่ยวกับการสร้างภาพยนตร์ พ.ศ. ๒๕๕๒

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
ผู้สร้างภาพยนตร์ผู้ใดประสงค์จะขอให้คณะกรรมการพิจารณาภาพยนตร์และวีดิทัศน์พิจารณาให้ความเห็นเกี่ยวกับภาพยนตร์ก่อนดำเนินการสร้างว่ามีลักษณะเป็นการบ่อนทำลาย
ขัดต่อความสงบเรียบร้อยหรือศีลธรรมอันดีของประชาชน
หรืออาจกระทบกระเทือนต่อความมั่นคงของรัฐและเกียรติภูมิของประเทศไทยหรือไม่
ให้ยื่นคำขอ ณ สำนักงานคณะกรรมการวัฒนธรรมแห่งชาติ
พร้อมด้วยหลักฐานและเอกสารตามที่ระบุไว้ในแบบ ภย. ๕ ท้ายระเบียบนี้

ข้อ ๔ 
การยื่นคำขอให้ส่งบทภาพยนตร์
และเรื่องย่อของภาพยนตร์ที่ประสงค์จะสร้างเป็นภาษาไทยที่สามารถเห็นและอ่านได้ชัดเจน
ในกรณีที่เป็นภาษาต่างประเทศต้องมีคำแปลเป็นภาษาไทยและมีผู้รับรองคำแปล
พร้อมสำเนาบัตรประจำตัวประชาชนของผู้แปลและผู้รับรองคำแปล
มีขนาดของตัวอักษรไม่เล็กกว่าสองมิลลิเมตร จำนวนแปดชุด

ข้อ ๕ 
ผู้สร้างภาพยนตร์ซึ่งขอความเห็น
ต้องชำระค่าป่วยการในการให้ความเห็นพร้อมกับการยื่นคำขอ ดังต่อไปนี้
(๑)
ภาพยนตร์ที่มีความยาวของบทภาพยนตร์ไม่เกิน ๒๐ หน้า
ต้องชำระค่าป่วยการในการยื่นคำขอในอัตรา ๑,๐๐๐ บาท ต่อเรื่อง
(๒)
ภาพยนตร์ที่มีความยาวของบทภาพยนตร์ตั้งแต่ ๒๑ หน้า แต่ไม่เกิน ๕๐
หน้าต้องชำระค่าป่วยการในการยื่นคำขอในอัตรา ๒,๐๐๐ บาท ต่อเรื่อง
(๓)
ภาพยนตร์ที่มีความยาวของบทภาพยนตร์ตั้งแต่ ๕๑ หน้าขึ้นไป
ต้องชำระค่าป่วยการในการยื่นคำขอในอัตรา ๓,๐๐๐ บาท ต่อเรื่อง

ข้อ ๖ 
เมื่อสำนักงานคณะกรรมการวัฒนธรรมแห่งชาติได้ตรวจสอบคำขอ
หลักฐานและเอกสารที่ผู้สร้างภาพยนตร์ได้ยื่นไว้ตามข้อ ๓ แล้ว เห็นว่าถูกต้องครบถ้วนและผู้ยื่นคำขอได้ชำระค่าป่วยการเรียบร้อยแล้ว
ให้ดำเนินการเสนอให้คณะกรรมการพิจารณาภาพยนตร์และวีดิทัศน์พิจารณาให้แล้วเสร็จภายในสิบห้าวัน
นับแต่วันที่ได้รับคำขอ หลักฐาน
และเอกสารถูกต้องและครบถ้วนและได้รับค่าป่วยการในการยื่นคำขอแล้ว
ในกรณีที่หลักฐานหรือเอกสารไม่ถูกต้องครบถ้วนให้สั่งไม่ให้ความเห็นชอบเกี่ยวกับการสร้างภาพยนตร์และแจ้งให้ผู้สร้างภาพยนตร์ทราบ

ข้อ ๗ 
คณะกรรมการพิจารณาภาพยนตร์และวีดิทัศน์
อาจเรียกให้ผู้สร้างภาพยนตร์ซึ่งขอความเห็นมาชี้แจงเพิ่มเติมเพื่อประกอบการพิจารณาของคณะกรรมการได้

ประกาศ ณ วันที่ ๒๖
สิงหาคม พ.ศ. ๒๕๕๒
กอร์ปศักดิ์  สภาวสุ
รองนายกรัฐมนตรี
ปฏิบัติราชการแทน
นายกรัฐมนตรี
ประธานกรรมการภาพยนตร์และวีดิทัศน์แห่งชาติ

[เอกสารแนบท้าย]

๑.
คำขอความเห็นเกี่ยวกับการให้ความเห็นเกี่ยวกับการสร้างภาพยนตร์ (แบบ ภย. ๕)

(ดูข้อมูลจากภาพกฎหมาย)

ปริญสินีย์/ผู้จัดทำ
๒๕ เมษายน ๒๕๕๕

วิชพงษ์/ผู้ตรวจ
๓๐ เมษายน ๒๕๕๕

[๑] ราชกิจจานุเบกษา
เล่ม ๑๒๖/ตอนพิเศษ ๑๔๓ ง/หน้า ๓/๓๐ กันยายน ๒๕๕๒